馬生自汝南來求入太學不得請詩以歸
作者：劉敞
朝代：宋

paragraphs: 士貧謀國拙，安得辭泥塗。
馬生負長劍，嘆曰歸來乎。
尺薪等芳桂，斗粟兼明珠。
王門不見容，憔悴如枯魚。
我無升斗水，慰子朝夕須。
亦有西江濤，疏遠不可圖。
相勸早旋歸，詩書自爲娛。
男兒患無術，餘事從卷舒。
時至當奮飛，翩如巢中雛。
微物尚變化，況君七尺軀。